Vahelduv maastik kauni Pirita jõe oru ja metsaga pakuvad soodsat pinda  hommikusteks "lenkideks", s.t. virgutusjooksuks, võimlemiseks ja kümblemiseks jões, mis lookleb Mahoni majast mööda umbes 100 meetri kauguselt, nii et Toomsalu pääseb igal juhul enne Uba pärale ja Annamaa, kui ta viitsib üldse minna lengile, jääb harilikult kõige viimaseks ja hilineb sageli siis ka hommikusöögile kella kaheksaks, mida saadakse samuti kui lõuna- ja õhtusöökegi lähedal asuvast Ajakirjanikkude Kodust. Olümpiameeste kasutada Mahoni suvilas on neli tuba: ühes elutseb treener Kolmpere ehk lühendatult  "Leks", teises magavad Tallinna kalevlased Toomsalu ehk "Tommi" ja Uba ehk leerinimega "Fakiir" (on äärmiselt ebausklik, teeb kõiksugu nõia- ja viguritempe, korjab hobuseraudu ja imelikke heinu), kolmas tuba on magamisruumiks "hüppajatele vendadele" Kuusele ja Äärmale ühes Koit Annamaaga, kelle voodi ääres kükitab vaskne vasar traatsabaga nagu truu peni isanda voodi juures. Neljas tuba, see kõige kenam ja paremini sisustatud ühes seitsme aknaga on "salongiks", kus kirjutatakse kirju, mängitakse kaarte ja  tehakse igasuguseid muid vigureid. Laual asetseb pisike rahvuslipp ja väljas suvila ilusas aias kõrges lipuvardas lehvib teine temast suurem ja märgib meie olümpiameeste asukohta.